ПОЛ ВЕРЛЕН

ПОЕТИЧЕСКО ИЗКУСТВО

Част 0 от „Някога и неотдавна“

Превод от френски: Кирил Кадийски, 1994

chitanka.info

Във всичко — музиката само!

И тъй, да полети стихът,

от тръпки да е той, без плът,

без нищо тежко и голямо.

Небрежност, грешки на места,

нима това ще те смущава —

преливат в песента мъглява

Неясното и Точността.

Това е маранята лете,

това е поглед през воал,

това е сводът посинял

със звезден хаос в студовете!…

Нюансът, а не тонът строг,

а не Цветът — о, не! — тогава

Нюанс, че само той сродява

мечта с мечта и флейта с рог.

Далече от Смеха нечестен,

от Остротите се пази —

дори Лазурът е в сълзи

от кухня, дъхаща на чесън.

Извий на Патоса врата!

И бди, със страст неуморима

наливай ум на всяка Рима —

на място да стои в реда.

Кой знае техните провали?

Луд негър или глух хлапак

ей тая брошка за петак

с измамен звън са изковали?

О, музиката — пак, безспир!

Че стиховете са крилата,

с които носи се душата

към друга обич, друг всемир.

Стихът ти в непозната местност

да скита с вятъра зелен —

над ръж и мента — ден след ден…

А всичко друго е словесност.

Издание: Пол Верлен. Поезия. Подбор и превод от френски Кирил Кадийски. Издателство „Нов Златорог“, София, 1994.

ЗАСЛУГИ

Имате удоволствието да четете тази книга благодарение на Моята библиотека и нейните всеотдайни помощници.

http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.

Table of Contents

Заглавна страница

Основен текст

Допълнителна информация

Заслуги